O Vama

 Poštovani predsjedniče Hrvatskoga sabora, poštovane zastupnice i zastupnici,

„Ja vas volim i s vama se ponosim“ (citat iz govora Vlade Gotovca 1991.). Kaže mi moja mama da je tako počelo davne 1991. godine. Rođen nisam bio. Nisam dijete rata, ali znam mnogo o patnjama i nadanjima svih njih tada. O stvaranju nečeg novog. O demokraciji koja se rađala u praskozorju, dugim danima i tužnim noćima. Svi oni stvorili su moju zemlju, moju domovinu. Dobili smo slobodu. Sloboda jest i Hrvatski sabor. U njemu ste danas vi, ljudi koji stvaraju moju i našu budućnost. Gledam vas često, borite se svaki od vas svojim govorima i svojim prijedlozima. Koristite isto što i ja - pravo na slobodu govora i pravo na osobni stav.

 Ja imam svoj stav. Stoga vam želim reći da nakon trideset godina od dana proglašenja neovisnosti Republike Hrvatske, moja zemlja ima svoje dobre i loše strane.

Loša strana naše zemlje je pravosuđe. Postupci pred sudovima traju toliko dugo da građani

osjećaju nemoć i beznađe. Kao da pravda za koju su se naši očevi i djedovi borili, ne postoji. I zato vas molim, dajte im je. Smatram da se Republika Hrvatska treba suočiti sa svojom prošlošću, da treba raditi na poboljšanju prijateljskih odnosa s drugim zemljama, jer rat više ne traje. Također vas molim da osvijestite naše građane da koriste ona prava koja su im dana prije trideset godina - da izlaze na izbore. Nažalost, velik broj građana smatra da izbori nisu bitni, teško prihvaćaju odgovornost i prepuštaju odluke drugima. Kao da ne znaju da mogu odlučivati o našem boljem sutra. No dajte da ja vas ne molim. Ja tražim i stvarno se ponekad s nekima od vas ne ponosim. Ponekad od vas očekujem više.

Ja vas ne vidim, ali vas jako dobro čujem, vidim na svoj način. Smatram da ljudi kao što sam ja, a ime mi je Viktor, ne ostvaruju ni ona zajamčena prava. Tražim da mene i sve poput mene podržite u našim zahtjevima ne bi li postali zaista jednakopravni građani ove zemlje. Možete li ove moje riječi pročitati na mojem pismu – Brailleovom pismu? Većina vjerojatno – ne. Jednako je tako i vaše pismo nedostupno meni.

 Molim vas, otvorite vaša srca i dušu i ostanite uz nas. Jer ja – sam vi. Ja i moji vršnjaci smo vaša budućnost. Želim da moja domovina bude zemlja sretnih i uspješnih ljudi. Spreman sam za to vrijedno raditi. Čuvati i razvijati teško stečenu samostalnost, u miru, suradnji i jednakosti. Želim zemlju dobro obrazovanih mladih ljudi koji će kao i ja voljeti našu Hrvatsku. Koji će u Hrvatskoj naći radno mjesto i od svoga rada moći živjeti. Podržite nas u našoj želji da Hrvatsku učinimo još boljom.

Poštovani, računam na vas.

„I zato vas volim i s vama se ponosim.“

U Rijeci 18. veljače 2021.

Učenik: Viktor Čandrlić Jajaš, OŠ Nikola Tesla Rijeka

Mentorica: mr.sc. Orjana Marušić Štimac, prof. psih.